CELEX: 32015R1979
Language: el
Date: 2015-08-28 00:00:00
Title: Κατ' εξουσιοδότηση κανονισμός (ΕΕ) 2015/1979 της Επιτροπής, της 28ης Αυγούστου 2015, σχετικά με την τροποποίηση των παραρτημάτων II, ΙΙI και IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

5.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 289/3
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1979 ΤΗΣ ΕΠΙΤΡΟΠΉΣ
   της 28ης Αυγούστου 2015
   σχετικά με την τροποποίηση των παραρτημάτων II, ΙΙI και IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (1), και ιδίως το άρθρο 5 παράγραφος 3, το άρθρο 10 παράγραφος 5 και το άρθρο 17 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 4 του κανονισμού (ΕΕ) αριθ. 978/2012 καθορίζει τα κριτήρια για τη χορήγηση δασμολογικών προτιμήσεων στο πλαίσιο του συστήματος γενικευμένων προτιμήσεων («ΣΓΠ»).
            
         
               (2)
            
            
               Το άρθρο 4 παράγραφος 1 στοιχείο α) του κανονισμού (ΕΕ) αριθ. 978/2012 ορίζει ότι, αν μια χώρα έχει χαρακτηριστεί από την Παγκόσμια Τράπεζα ως χώρα υψηλού ή μέσου-υψηλού εισοδήματος επί τρία συναπτά έτη, δεν θα πρέπει να επωφελείται από το γενικό καθεστώς του ΣΓΠ.
            
         
               (3)
            
            
               Το άρθρο 4 παράγραφος 1 στοιχείο β) του κανονισμού (ΕΕ) αριθ. 978/2012 ορίζει ότι μια χώρα που επωφελείται από προτιμησιακό καθεστώς πρόσβασης στην αγορά το οποίο παρέχει τις ίδιες ή και ευνοϊκότερες δασμολογικές προτιμήσεις όπως το ΣΓΠ για το σύνολο ουσιαστικά των εμπορικών συναλλαγών δεν θα πρέπει να απολαύει προτιμήσεων ΣΓΠ.
            
         
               (4)
            
            
               Ο κατάλογος των δικαιούχων χωρών του γενικού ΣΓΠ που αναφέρεται στο άρθρο 1 παράγραφος 2 στοιχείο α) του κανονισμού (ΕΕ) αριθ. 978/2012 καθορίζεται στο παράρτημα II του εν λόγω κανονισμού. Το άρθρο 5 του κανονισμού (ΕΕ) αριθ. 978/2012 ορίζει ότι το παράρτημα II πρέπει να αναθεωρείται μέχρι την 1η Ιανουαρίου κάθε έτους, ώστε να αντικατοπτρίζει τις αλλαγές σε σχέση με τα κριτήρια που θεσπίζονται στο άρθρο 4. Επιπλέον, σύμφωνα με το ίδιο άρθρο πρέπει να παρέχεται επαρκής χρόνος στη δικαιούχο χώρα ΣΓΠ και στους οικονομικούς παράγοντες για τη μεθοδική προσαρμογή στην αλλαγή του καθεστώτος ΣΓΠ της χώρας. Ως εκ τούτου, πρέπει να εξακολουθεί να ισχύει το καθεστώς ΣΓΠ για περίοδο ενός έτους μετά την ημερομηνία έναρξης ισχύος της αλλαγής του καθεστώτος της χώρας, σύμφωνα με το άρθρο 4 παράγραφος 1 στοιχείο α), και για δύο έτη από την ημερομηνία εφαρμογής προτιμησιακού καθεστώτος πρόσβασης στην αγορά, σύμφωνα με το άρθρο 4 παράγραφος 1 στοιχείο β).
            
         
               (5)
            
            
               Τα Φίτζι, το Ιράκ, οι Νήσοι Μάρσαλ και η Τόνγκα χαρακτηρίστηκαν από την Παγκόσμια Τράπεζα ως χώρες μέσου-υψηλού εισοδήματος το 2013, το 2014 και το 2015. Κατά συνέπεια, οι εν λόγω χώρες δεν πληρούν πλέον τις προϋποθέσεις υπαγωγής στο καθεστώς ΣΓΠ βάσει του άρθρου 4 παράγραφος 1 στοιχείο α) και θα πρέπει να διαγραφούν από το παράρτημα IΙ του κανονισμού (ΕΕ) αριθ. 978/2012. Η απόφαση διαγραφής μιας δικαιούχου χώρας από τον κατάλογο των δικαιούχων χωρών του ΣΓΠ θα πρέπει να εφαρμόζεται ένα έτος μετά την ημερομηνία έναρξης ισχύος του εν λόγω κανονισμού. Για λόγους απλούστευσης και ασφάλειας δικαίου, τα Φίτζι, το Ιράκ, οι Νήσοι Μάρσαλ και η Τόνγκα θα πρέπει να διαγραφούν από το παράρτημα II, με εφαρμογή από την 1η Ιανουαρίου 2017.
            
         
               (6)
            
            
               Το 2014 άρχισαν να εφαρμόζονται σε διάφορες ημερομηνίες συμφωνίες προτιμησιακής πρόσβασης στην αγορά με τις ακόλουθες χώρες: με τη Γεωργία την 1η Σεπτεμβρίου 2014, με το Καμερούν στις 4 Αυγούστου 2014 και με τα Φίτζι στις 28 Ιουλίου 2014. Για λόγους απλούστευσης και ασφάλειας δικαίου, η Γεωργία και το Καμερούν θα πρέπει να διαγραφούν από το παράρτημα II, με εφαρμογή από την 1η Ιανουαρίου 2017. Όπως εξηγείται στην αιτιολογική σκέψη 5, τα Φίτζι θα έχουν ήδη διαγραφεί από το παράρτημα II λόγω του ότι έχουν χαρακτηριστεί χώρα μέσου-υψηλού εισοδήματος.
            
         
               (7)
            
            
               Το άρθρο 9 παράγραφος 1 του κανονισμού (ΕΕ) αριθ. 978/2012 καθορίζει τα ειδικά κριτήρια επιλεξιμότητας για τη χορήγηση δασμολογικών προτιμήσεων στο πλαίσιο του ειδικού καθεστώτος παροχής κινήτρων για την αειφόρο ανάπτυξη και τη χρηστή διακυβέρνηση («ΣΓΠ+»). Μία από τις βασικές προϋποθέσεις είναι να είναι η χώρα δικαιούχος του ΣΓΠ. Ο κατάλογος των δικαιούχων χωρών του ΣΓΠ+ παρατίθεται στο παράρτημα III του κανονισμού (ΕΕ) αριθ. 978/2012.
            
         
               (8)
            
            
               Εξαιτίας του ότι παύει να είναι δικαιούχος χώρα του ΣΓΠ από την 1η Ιανουαρίου 2017, η Γεωργία παύει επίσης να είναι δικαιούχος του ΣΓΠ + σύμφωνα με το άρθρο 9 παράγραφος 1 του κανονισμού (ΕΕ) αριθ. 978/2012. Η Γεωργία θα πρέπει να διαγραφεί από το παράρτημα III του κανονισμού (ΕΕ) αριθ. 978/2012 με εφαρμογή από την 1η Ιανουαρίου 2017.
            
         
               (9)
            
            
               Το άρθρο 17 παράγραφος 1 του κανονισμού (ΕΕ) αριθ. 978/2012 προβλέπει ότι, αν μια χώρα έχει χαρακτηριστεί από τα Ηνωμένα Έθνη ως λιγότερο αναπτυγμένη χώρα, θα πρέπει να επωφελείται από τις δασμολογικές προτιμήσεις οι οποίες παραχωρούνται στο πλαίσιο του ειδικού καθεστώτος υπέρ των λιγότερο αναπτυγμένων χωρών [δηλαδή το καθεστώς «όλα εκτός από όπλα» (ΟΕΟ)]. Ο κατάλογος των δικαιούχων χωρών του καθεστώτος ΟΕΟ παρατίθεται στο παράρτημα IV του εν λόγω κανονισμού.
            
         
               (10)
            
            
               Τα Ηνωμένα Έθνη αφαίρεσαν τη Σαμόα από το καθεστώς υπέρ των λιγότερο αναπτυγμένων χωρών την 1η Ιανουαρίου 2014. Κατά συνέπεια, η Σαμόα δεν πληροί πλέον τις προϋποθέσεις υπαγωγής στο καθεστώς ΟΕΟ («όλα εκτός από όπλα»), σύμφωνα με το άρθρο 17 παράγραφος 1, και θα πρέπει να διαγραφεί από το παράρτημα IV του κανονισμού (ΕΕ) αριθ. 978/2012. Η κανονισμός για τη διαγραφή μιας δικαιούχου χώρας από τον κατάλογο των δικαιούχων χωρών του EBA θα πρέπει να εφαρμόζεται ύστερα από μεταβατική περίοδο τριών ετών από την ημερομηνία έναρξης ισχύος του εν λόγω κανονισμού. Η Σαμόα θα πρέπει να διαγραφεί από το παράρτημα IV του κανονισμού (ΕΕ) αριθ. 978/2012 με ισχύ από την 1η Ιανουαρίου 2019,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του κανονισμού (ΕΕ) αριθ. 978/2012
   Ο κανονισμός (ΕΕ) αριθ. 978/2012 τροποποιείται ως εξής:
   
               1)
            
            
               Στο παράρτημα II, οι ακόλουθες χώρες και οι αντίστοιχοι αλφαβητικοί κωδικοί διαγράφονται από τις στήλες Α και Β, αντιστοίχως:
               
                           CM
                        
                        
                           Καμερούν
                        
                     
                           FJ
                        
                        
                           Φίτζι
                        
                     
                           GE
                        
                        
                           Γεωργία
                        
                     
                           IQ
                        
                        
                           Ιράκ
                        
                     
                           MH
                        
                        
                           Νήσοι Μάρσαλ
                        
                     
                           TO
                        
                        
                           Τόνγκα
                        
                     
         
               2)
            
            
               Στο παράρτημα III, η ακόλουθη χώρα και ο αντίστοιχος αλφαβητικός κωδικός διαγράφονται από τις στήλες Α και Β, αντιστοίχως:
               
                           GE
                        
                        
                           Γεωργία
                        
                     
         
               3)
            
            
               Στο παράρτημα IV, η ακόλουθη χώρα και ο αντίστοιχος αλφαβητικός κωδικός διαγράφονται από τις στήλες Α και Β, αντιστοίχως:
               
                           WS
                        
                        
                           Σαμόα
                        
                     
         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την 1η Ιανουαρίου 2016.
   Το άρθρο 1 παράγραφοι 1 και 2 εφαρμόζεται από την 1η Ιανουαρίου 2017.
   Το άρθρο 1 παράγραφος 3 εφαρμόζεται από την 1η Ιανουαρίου 2019.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Αυγούστου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 303 της 31.10.2012, σ. 1.